Source: http://docplayer.fi/3613133-Kilpailuttaminen-sosiaali-ja-terveyspolitiikan-nakokulmasta.html
Timestamp: 2017-10-20 09:00:30+00:00
Document Index: 26658793

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Kilpailuttaminen sosiaali- ja terveyspolitiikan näkökulmasta - PDF
Download "Kilpailuttaminen sosiaali- ja terveyspolitiikan näkökulmasta"
1 eeva ollila, minna ilva, meri koivusalo (toim.) Kilpailuttaminen sosiaali- ja terveyspolitiikan näkökulmasta STAKES Sosiaali- ja terveysalan tutkimus- ja kehittämiskeskus RAPORTTEJA 276
2 TOIMITUSNEUVOSTO Mauno Konttinen, puheenjohtaja Esa Eriksson Jouko Karjalainen Päivi Liikamaa Pia Mäkelä Anja Noro Olli Nylander Aulikki Rautavaara Päivi Voutilainen Kansi: Harri Heikkilä Taitto: Irja Pesonen ISBN ISSN Gummerus Kirjapaino Oy Saarijärvi 2003
3 3 TIIVISTELMÄ EEVA OLLILA, MINNA ILVA, MERI KOIVUSALO (toim.). Kilpailuttaminen sosiaali- ja terveyspolitiikan näkökulmasta. Stakes, Raportteja 276. Helsinki ISBN Julkaisuun on koottu sosiaali- ja terveyspolitiikan asiantuntijoiden näkemyksiä kilpailuttamisesta sosiaali- ja terveydenhuollossa. Kauppa- ja teollisuusministeri Sinikka Mönkäre korostaa, että on tärkeää huolehtia siitä, ettei saatavien sosiaalija terveyspalveluiden laatu poikkea varallisuuden mukaan. Hän toteaa, että kilpailuttaminen on oikeissa tilanteissa taiten käytettynä hyvä renki sosiaali- ja terveyspolitiikan palveluksessa, mutta huono isäntä sosiaali- ja terveyspalveluiden järjestämistavan määrittäjänä. Erikoistutkija Meri Koivusalo Stakesista valottaa kansainvälisiä kokemuksia terveyspalveluiden kilpailuttamisesta, ja sitä, millaiset kansainväliset terveyspolitiikan ja terveydenhuollon ulkopuoliset prosessit vaikuttavat Suomenkin terveydenhuollon markkinoistumiseen. Professori Juhani Lehto Tampereen yliopistosta toteaa, että uusi julkisjohtaminen pohjautuu osin johtopäätöksiin, jotka on tehty vertaamalla julkissektorin karikatyyrisiä käytäntöjä markkinasektorin ideaaliin, jolloin päätelmät kilpailuttamisen ja yksityistämisen potentiaalisista eduista eivät ole oikeita. Ylijohtaja Kimmo Lepon mukaan kilpailuttamisesta ja markkinaehtoistamisesta käyty keskustelu on kohdistunut pääosin asioihin, joissa kilpailuttaminen toimii huonosti. Kuitenkin terveydenhuollossa on myös sellaisia toimintoja, joissa kilpailuttamisella voitaisiin lisätä tehokkuutta, säästää julkisia voimavaroja tai parantaa julkisten voimavarojen kohdentamista. Erikoistutkija Eero Lehto Palkansaajien tutkimuslaitoksesta tarkastelee kilpailuttamisen edellytyksiä ja reunaehtoja sekä sitä, miltä osin kilpailuttaminen keinona soveltuu tai ei sovellu hyvinvointipalveluiden tuottamiseen. Professori Vuokko Niiranen tarkastelee sosiaalipalveluiden tuottamistapoja muun muassa tasa-arvon, palveluiden kehittämistyön, asiakkuuden sekä kunnan työllisyyden näkökulmista. Professori Arvo Myllymäki Tampereen yliopistosta toteaa, että julkisen sektorin hyvinvointipalveluiden toteutuminen ja markkinatalouden edellyttämä kilpailu ovat merkittävimmin ristiriidassa lasten, mielenterveyspotilaiden, päihteiden käyttäjien, vanhusten ja vammaisten oikeuksia turvaamisessa. Kuntaliiton näkökulmia esitellessään lakimies Anssi Pihkala toteaa, että palveluiden toimivat markkinat ovat sekä kuntien että kuntalaisten etu. Kunta-alan ammattiliiton puheenjohtaja Tuire Santamäki-Vuori pohtii pitkäjänteisen kehittämistyön ja kilpailuttamisen suhdetta, kansanvallan ja asiakasdemokratian toteu-
4 4 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA tumista erilaisissa palvelujärjestelmissä sekä ennakoitavuuden ja jatkuvuuden merkitystä asiakkaille, työntekijöille ja työnantajalle. Kunnanjohtaja Marjatta Keisu kertoo Limingan kunnan kokemuksista terveyspalveluiden kilpailuttamisesta: kilpailuttamisprosessin seurauksena voitiin todeta, että kunnan itse tuottamat palvelut olivat kustannustehokkaita ja laadukkaita. Julkaisun kirjoittajat toteavat, että kilpailuttaminen voi toimia sosiaali- ja terveyspolitiikan tavoitteiden puolesta silloin, kun kilpailutettavat toiminnot voidaan tuotteistaa ja saada hinta- ja laatuvertailukelpoisiksi. Tämä pätee parhaiten sellaisiin hyödykkeisiin, joilla on tavaran eikä palveluiden luonne. Lisäksi on välttämätöntä, että on olemassa useita tuottajia ja kilpailuttajana on vahva, ammattitaitoinen osto-organisaatio. Avainsanat: kilpailuttaminen, sosiaali- ja terveyspalvelut, sosiaali- ja terveyspolitiikka
5 5 SAMMANDRAG EEVA OLLILA, MINNA ILVA, MERI KOIVUSALO (red.). Kilpailuttaminen sosiaali- ja terveyspolitiikan näkökulmasta. (Konkurrensutsättning ur social- och hälsovårdspolitikens perspektiv.) Stakes, Raportteja 276. Helsinki ISBN I rapporten ger experter inom social- och hälsovårdspolitiken synpunkter på konkurrensutsättning inom social- och hälsovården. Handels- och industriminister Sinikka Mönkäre understryker att kvaliteten på de till buds stående social- och hälsovårdstjänsterna inte skall vara beroende av klienternas förmögenhet. Hon konstaterar att konkurrensutsättning, då den genomförs skickligt och med urskillning, är nyttig som ett instrument inom social- och hälsovården, men skadlig som ledande princip för hur social- och hälsovårdstjänsterna i praktiken organiseras. Specialforskare Meri Koivusalo från Stakes återger internationella erfarenheter av konkurrensutsättning inom hälsovårdstjänster och beskriver vilka slags internationella processer utanför hälsovårdens och hälsovårdspolitikens sfär som bidrar till att också den finländska hälsovården utvecklas i en mera marknadsorienterad riktning. Professor Juhani Lehto vid Tammerfors universitet konstaterar att de nya ledarskapsprinciperna inom den offentliga sektorn delvis bygger på konklusioner som dragits på basis av jämförelser mellan å ena sidan karikatyriska kutymer från den offentliga sektorn, å andra sidan ett idealläge från marknadssektorn. Detta har resulterat i felaktiga slutledningar om konkurrensutsättningens och privatiseringens potentiella fördelar. Överdirektör Kimmo Leppo menar att debatten om konkurrensutsättning och marknadsorientering huvudsakligen har gällt sådana frågor där konkurrensutsättningen fungerar dåligt. Inom hälsovården finns det emellertid också sådana funktioner där konkurrensutsättning kunde leda till större effektivitet och besparingar eller förbättra allokeringen av de offentliga resurserna. Specialforskare Eero Lehto vid Löntagarnas forskningsinstitut granskar konkurrensutsättningens förutsättningar och villkor samt frågan om i vilka stycken konkurrensutsättning är lämplig eller olämplig i produktionen av välfärdstjänster. Professor Vuokko Niiranen granskar olika sätt att producera välfärdstjänster med avseende på bl.a. jämställdheten, utvecklingen av välfärdstjänsterna, klientförhållandet och sysselsättningen i kommunerna. Professor Arvo Myllymäki från Tammerfors universitet konstaterar att konflikten mellan den offentliga sektorns ansvar för välfärdstjänster och den marknadsekonomiska konkurrensen är
6 6 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA störst då det gäller att trygga barnens, mentalvårdspatienternas, missbrukarnas, de äldres och de handikappades rättigheter. Kommunförbundets jurist Anssi Pihkala konstaterar i sin presentation av sitt förbunds synpunkter att en välfungerande servicemarknad tjänar både kommunernas och kommuninvånarnas intresse. Ordföranden för Kommunsektorns fackförbund Tuire Santamäki-Vuori skriver om förhållandet mellan långsiktigt utvecklingsarbete och konkurrensutsättning, om hur demokratin kan tryggas inom olika typer av servicesystem och om förutsägbarhetens och kontinuitetens betydelse för både klienterna, personalen och arbetsgivaren. Kommundirektör Marjatta Keisu skildrar Limingo kommuns erfarenheter av att konkurrensutsätta hälsovårdstjänsterna: efter processen kunde man konstatera att de tjänster som kommunen själv producerade var både kostnadseffektiva och högklassiga. Skribenterna konstaterar att konkurrensutsättning kan tjäna social- och hälsovårdspolitikens mål då de funktioner som konkurrensutsätts kan produktifieras och göras jämförbara i fråga om pris och kvalitet. Framför allt gäller detta nyttigheter av varu- snarare än tjänstenatur. Dessutom är det nödvändigt att de konkurrerande producenterna är tillräckligt många och att konkurrensutsättningen sköts av en stark och yrkeskunnig inköpsorganisation. Nyckelord: konkurrensutsättning, social- och hälsovård, social- och hälsovårdspolitik
7 7 ABSTRACT EEVA OLLILA, MINNA ILVA & MERI KOIVUSALO (eds.). Kilpailuttaminen sosiaali- ja terveyspolitiikan näkökulmasta. (Competitive tendering from the viewpoint of social and health policy). National Research and Development Centre for Welfare and Health (STAKES), Reports 276. Helsinki ISBN The publication contains Finnish social and health policy experts perspectives on competitive tendering in social and health services. Minister of Trade and Industry Sinikka Mönkäre emphasises the importance of ensuring that the quality of social and health services available does not depend on the client s wealth. She contends that, when properly used, competitive tendering is a good tool serving social and health policy, but it is not well suited for determining the way these services should be organised. Senior Researcher Meri Koivusalo of STAKES elucidates international experiences of organising competitive tendering in health services, and discusses the international processes outside health policy and health services affecting the marketisation of Finnish health services. Professor Juhani Lehto of the University of Tampere argues that new public governance is partly based on inferences made by comparing a caricature of public-sector practices with a market-sector ideal, leading to misguided conclusions about the potential benefits of competitive tendering and privatisation. According to Director-General Kimmo Leppo, the debate on competitive tendering and market-orientation has mainly focused on issues where competitive tendering works poorly. The health care sector, however, has many activities where competitive tendering can increase efficiency, save public resources and improve resource allocation. Senior Economist Eero Lehto of the Labour Institute for Economic Research examines the potentialities and prerequisites of competitive tendering and the extent to which competitive tendering may or may not be suited for welfare service provision. Professor Vuokko Niiranen adopts a social policy viewpoint on social services when discussing methods of service provision from the standpoints of equality, service development, client status and the municipal employment situation. Professor Arvo Myllymäki of the University of Tampere states that implementation of public-sector welfare services and competition required by the market economy are conflicting interests especially as regards the rights of children, mental health patients, substance abusers as well as elderly and disabled people.
8 8 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA Presenting the views of the Association of Finnish Local and Regional Authorities, Lawyer Anssi Pihkala argues that a viable service market is in the interest of both the local authorities and inhabitants. Chairperson Tuire Santamäki-Vuori of the Trade Union for the Municipal Sector discusses the relationship between sustained development and competitive tendering, implementation of democracy and client democracy within various service systems as well as the meaning of predictability and continuity for the clients, employees and employers. Municipal Director Marjatta Keisu conveys experiences of competitive tendering in the health services of Liminka: the competitive tendering process showed that the services provided by the municipality were cost-effective and of a high standard. The authors maintain that competitive tendering may work for social and health policy objectives when the activities in question can be turned into products and made comparable in terms of price and quality. This especially concerns commodities that are goods rather than services. Moreover, there should be many providers and competitive tendering should be carried out by a strong and proficient purchasing organisation. Key words: competitive tendering, social and health services, social and health policy.
9 9 SISÄLLYS Tiivistelmä Sammandrag Abstract Sosiaali- ja terveyspoliittisia näkökulmia kilpailuttamiseen koonnut Eeva Ollila Kilpailuttaminen on hyvä renki, mutta huono isäntä kilpailuttamisen soveltuvuus sosiaali- ja terveydenhuoltoon Ministeri Sinikka Mönkäre, kauppa- ja teollisuusministeriö Terveyspalvelut ja kilpailuttamisen kansainväliset ulottuvuudet Erikoistutkija Meri Koivusalo, Stakes Uusi julkissektorin hallinta ja kilpailuttaminen sosiaali- ja terveydenhuollossa Professori Juhani Lehto, Tampereen yliopisto Kansallisen terveyspolitiikan tavoitteet ja kilpailuttaminen Ylijohtaja Kimmo Leppo, Sosiaali- ja terveysministeriö Hyvinvointipalveluiden kilpailuttaminen keinona oletukset, tavoitteet ja käytäntö Erikoistutkija Eero Lehto, Palkansaajien tutkimuslaitos Kunnallisten sosiaalipalvelujen kilpailuttamisen sosiaalipoliittinen näkökulma Professori Vuokko Niiranen, Kuopion yliopisto Kansalaisjärjestöt palvelujen tuottajina ja Raha-automaattiyhdistyksen tuki Professori Arvo Myllymäki, Tampereen yliopisto
10 10 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA Suomen Kuntaliiton näkökulma kilpailuttamiseen Lakimies Anssi Pihkala, Suomen Kuntaliitto Kilpailuttaminen työntekijöiden näkökulmasta Puheenjohtaja Tuire Santamäki-Vuori, Kunta-alan ammattiliitto KTV ry Tarjouskilpailu Limingan kunnan terveyspalveluista Kunnanjohtaja Marjatta Keisu, Limingan kunta
11 11 Sosiaali- ja terveyspoliittisia näkökulmia kilpailuttamiseen Koonnut Eeva Ollila Suomen sosiaali- ja terveydenhuollosta ja siinä koetuista ongelmista on keskusteltu vilkkaasti 2000-luvulla. Yhtenä sosiaali- ja terveyshuollon palveluiden parantamis- ja tehostamiskeinona on esitetty palveluiden kilpailuttamista. Samalla kun nykyisissä sosiaali- ja terveyspalveluissa on koettu ongelmia, odotetaan palvelusektorin merkityksen elinkeinonhaarana lähivuosina kasvavan merkittävästi, eivätkä sosiaali- ja terveyspalvelut muodosta tässä suhteessa välttämättä poikkeusta. Näin ollen keskustelua sosiaali- ja terveyspalveluiden tulevaisuudesta voidaan käydä kahdesta eri näkökulmasta: miten sosiaali- ja terveyspalveluita tulisi kehittää sosiaali- ja terveyspolitiikan näkökulmasta katsottuna ja miten niitä pitäisi kehittää palveluelinkeinojen näkökulmasta. Tähän asti keskustelua sosiaali- ja terveyspalveluiden kilpailuttamisesta ovat johtaneet kilpailuttamista ajavat viranomaiset ja yksityiset palvelutuottajat ja näin elinkeino- ja kilpailupoliittiset argumentit ovat hallinneet keskustelua (Jääskeläinen 2000, Kilpailuvirasto 2001, Melin & Paunio 2001, Södergård 1998 ja 2001). Sosiaali- ja terveyspoliittiset näkökulmat ovat jääneet keskustelussa varjoon. Tässä julkaisussa ei arvioida sosiaali- ja terveyspalvelutuotantoa elinkeinosektorina eikä myöskään perehdytä yksityisten palvelutuottajien näkökulmiin, vaan tarkastellaan kilpailuttamista monipuolisesti sosiaali- ja terveyspoliittisesta näkökulmasta. Julkaisun kirjoitukset perustuvat Säätytalossa pidetyn Kilpailuttaminen sosiaali- ja terveyspolitiikan näkökulmasta -seminaarin esityksiin. Tämä kirjoitus pohjautuu pääosin seminaarissa käytyyn keskusteluun 1. Universaalin terveys- ja sosiaalipolitiikan näkökulmasta pyrkimyksenä on tuottaa vaikuttavia ja hyvälaatuisia sosiaali- ja terveyspalveluita mahdollisimman edullisesti koko väestölle. Palveluita pyritään antamaan tasapuolisesti kaikille palvelujen tarpeen mukaan ja kustannukset jakamaan maksukyvyn mukaan. Seminaarin esitelmissä ja käydyssä keskustelussa kannettiin huolta siitä, miten nämä pyrkimykset turvataan pirstoutuvassa palvelukentässä. 1 Kilpailuttaminen isäntänä vai renkinä -alaotsikon alla olevan tekstin alkuosa pohjautuu suurelta osin Hannu Valtosen seminaarissa tekemään yhteenvetoon.
12 12 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA Seminaarissa tuotiin esille myös näkemys sosiaali- ja terveyspalveluiden tuottamisen potentiaalista kasvavina elinkeinoaloina. Kysyttiin, tulisiko sosiaali- ja terveyspalveluiden kustannuksissa ylipäätään pyrkiä matalaan tasoon vai tulisiko palveluiden kysynnän antaa vapaasti kasvaa, kuluttavathan ihmiset monia muitakin hyödykkeistä, vaikkeivät ne ehkä olisikaan välttämättömiä. Voidaanko esimerkiksi leikkauksia ostaa ja myydä samoin periaattein kuin vaikkapa kosmetiikkaa? Miksi ihmiset eivät saisi ostaa, mitä he haluavat tai pystyvät ostamaan? Mikä on valinnan merkitys sosiaali- ja terveyspalveluissa? Miksi sosiaali- ja terveyspalvelut eivät saisi kukoistaa elinkeinoalana? Näissä kahdessa näkökulmassa kiteytyy ero toisaalta kauppa-, elinkeino- ja kilpailupoliittisissa lähtökohdissa ja toisaalta perinteisessä universalismiin tähtäävässä sosiaali- ja terveyspoliittisessa näkökulmassa. Tehtävien johtopäätösten kannalta ei ole yhdentekevää, kumpaa näkökulmaa ensisijaisesti painotetaan. Anssi Pihkala toteaa artikkelissaan, että Suomen laki julkisista hankinnoista on soveltamisalueeltaan merkittävästi laajempi kuin EU:n palveluhankintadirektiivi edellyttää. Seminaarin keskustelussa kysyttiinkin, olisiko mahdollista pyrkiä muuttamaan kansallista lainsäädäntöä siten, että niiltä osin, joilta kilpailupolitiikan ja sosiaali- ja terveyspolitiikan lähtökohdat ovat ristiriidassa toistensa kanssa, sosiaali- ja terveyspolitiikan alueella voitaisiin noudattaa sosiaali- ja terveyslähtöistä politiikkaa. Julkaisun artikkelit Avaussanoissaan kauppa- ja teollisuusministeri Sinikka Mönkäre toteaa, että kilpailuttaminen on hyvä renki, mutta huono isäntä, sekä pitää tärkeänä sitä, ettei palveluiden laatutaso eriydy varallisuuden mukaan. Erikoistutkija Meri Koivusalo Stakesista valottaa paitsi kansainvälisiä kokemuksia terveyspalveluiden kilpailuttamisesta myös sitä, millaiset kansainväliset terveyspolitiikan ja terveydenhuollon ulkopuoliset prosessit vievät Suomenkin terveydenhuoltoa markkinoistamisen ja kilpailuttamisen suuntaan. Professori Juhani Lehto Tampereen yliopistosta tarkastelee uutta julkisjohtamista. Hän toteaa, että uusi julkisjohtaminen pohjautuu osin johtopäätöksiin, jotka on tehty vertaamalla julkissektorin karikatyyrisiä käytäntöjä markkinasektorin ideaaliin, jolloin tehdään vääriä päätelmiä kilpailuttamisen ja yksityistämisen potentiaalisista eduista. Ylijohtaja Kimmo Leppo sosiaali- ja terveysministeriöstä toteaa, että terveydenhuollossa on rajoitettu määrä toimintoja, joissa kilpailuttamisella voitaisiin merkittävästi lisätä tehokkuutta, säästää julkisia voimavaroja tai parantaa julkisten voimavarojen kohdentamista, mutta hänen mukaansa julkisuudessa käyty keskustelu on suurelta osin kohdistunut toimintoihin, joissa kilpailuttamisen ja markkinaehtoisuuden toimivuus on huono tai olematon. Erikoistutkija Eero Lehto Palkansaajien tutkimuslaitoksesta tarkastelee kilpailuttamisen edellytyksiä ja reunaehtoja sekä sitä, miltä osin kilpailuttaminen
13 SOSIAALI- JA TERVEYSPOLIITTISIA NÄKÖKULMIA KILPAILUTTAMISEEN 13 keinona soveltuu tai ei sovellu hyvinvointipalveluiden tuottamiseen. Tarkastellessaan sosiaalihuoltoa sosiaalipolitiikan näkökulmasta professori Vuokko Niiranen kyseenalaistaa usein esitetyn väitteen, että on samantekevää, kuka palvelut tuottaa, kunhan ne ovat kuntalaisten saatavilla, tarkastelemalla asiaa muun muassa tasa-arvon, palveluiden kehittämistyön, asiakkuuden sekä kunnan työllisyyden näkökulmista. Professori Arvo Myllymäki Tampereen yliopistosta valaisee kansalaisjärjestöjen roolia hyvinvointipalveluiden tuottamisessa sekä toteaa, että julkisen sektorin hyvinvointipalveluiden toteutuminen ja markkinatalouden edellyttämä kilpailu ovat merkittävimmin ristiriidassa lasten, mielenterveyspotilaiden, päihteiden käyttäjien, vanhusten ja vammaisten oikeuksia turvaamisessa. Näille alueille Raha-automaattiyhdistyksen korvamerkitty tuki on ollut tärkeä, kun kunnat ovat siirtäneet näitä palveluita järjestöjen vastuulle. Kuntatason näkökulmaa tarkastellaan kolmessa kirjoituksessa. Kuntaliiton näkökulmia esitellessään lakimies Anssi Pihkala toteaa, että palveluiden toimivat markkinat ovat sekä kuntien että kuntalaisten etu. Kunta-alan ammattiliiton puheenjohtaja Tuire Santamäki-Vuori pohtii muun muassa kehittämistyön ja kilpailuttamisen suhdetta, kansanvallan ja asiakasdemokratian toteutumista erilaisissa palvelujärjestelmissä sekä ennakoitavuuden ja jatkuvuuden merkitystä asiakkaille, työntekijöille ja työnantajalle. Kunnanjohtaja Marjatta Keisu kertoo Limingan kunnan kokemuksista terveyspalveluiden kilpailuttamisesta: kilpailuttamisprosessin seurauksena voitiin todeta, että kunnan itse tuottamat palvelut olivat kustannustehokkaita ja laadukkaita. Kilpailuttaminen isäntänä vai renkinä Seminaarissa painotettiin sitä, että suuret yhteiskunnalliset uudelleenorganisoinnit edellyttävät pitkän aikavälin näkemystä päämääristä, joita halutaan saavuttaa. Paluu takaisin entiseen ei välttämättä ole mahdollista. Julkisia palveluita voidaan yksityistää, mutta julkisen palvelujärjestelmän palauttaminen on vaikeaa ellei mahdotonta. Yhteiskunta asettaa terveydenhuollolle tavoitteita. Niitä ovat ainakin pyrkimys tehokkaaseen palvelutuotantoon, pyrkimys erilaisiin jakaumavaikutuksiin ja toiminnallinen järki. Vaikka nämä tavoitteet eivät välttämättä ole täysin vastakkaisia, ne voivat olla erisuuntaisia. Niinpä poliittiseen päämäärän asetteluun pitäisi kuulua se, että mietitään, miten näiden kolmen yhteiskunnallisen päämäärän keskinäiset suhteet halutaan nähdä. Haluammeko esimerkiksi luopua jostain tehokkuuden parantamisen mahdollisuudesta, koska haluamme olla solidaarisia, tai päinvastoin. Tulonjako, mahdollisesti kasvavat tuloerot ja alueelliset erot ovat seikkoja, jotka vaikuttavat olennaisesti siihen, mitä terveydenhuollolle pitäisi tehdä ja miten sitä pitäisi organisoida. Keskustelu, joka lähtee ideaalista olisi se sitten markkinaideaali tai julkisen
14 14 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA systeemin ideaalinen toimintamalli ja vertaa tätä toiseen stereotyyppisesti muotoiltuun ongelmamalliin, ei välttämättä johda oikeiden johtopäätösten tielle. Sekä mikrotaloustieteen markkinaideaalista lähtevä näkemys terveydenhuollon järjestämisestä että näkemys, joka olettaa julkisen terveydenhuollon toimivan nykyisellään moitteettomasti, ovat ideologisuudessaan harhaanjohtavia. Kolmas tällainen ideologinen stereotypia on aatteellisuus vain kolmannen sektorin järjestöjen ominaisuutena. Suomessa, niin kuin muuallakin, tiedetään aivan liian vähän ja riittämättömästi, miten eri organisaatiomuodot oikeastaan toimivat. Vasta kun terveydenhuollon yhteiskunnalliset päämäärät on määritelty, voidaan päättää keinoista, joilla ne pyritään saavuttamaan. Kilpailuttaminen on yksi keino organisoida palvelutuotannon tarjontaa. Tämän julkaisun useissa artikkeleissa korostetaan, että kilpailuttamisen tulee toimia sosiaali- ja terveyspoliittisten päämäärien palveluksessa eikä päinvastoin. Kilpailuttaminen pyrkii vastaamaan tehokkuuden vaatimukseen, kun taas jakaumavaikutukseen pyritään solidaarisuuden lähtökohdista. Kansalaisten suora maksuosuus on terveydenhuollossa nykyisellään liian korkea ja tulisi miettiä, miten kilpailuttaminen tähän vaikuttaa. Kuten kirjan artikkeleista käy ilmi, kilpailuttaminen ei kuitenkaan ole patenttiratkaisu tehokkuuden parantamiseksi, vaan kasvavan tehokkuuden saamiseksi tulee monien rajaehtojen kuten palveluiden soveltumisen kilpailuun, kilpailevien palvelutuottajien olemassaolon sekä kilpailuttamisen kustannusten hallinnan täyttyä. Yksittäisten toimenpiteiden kilpailuttamisen suuret transaktiokustannukset ja vaihtoehtoisten tuottajien vähäinen määrä rajoittavatkin hyvinvointipalveluiden kilpailuttamisesta koituvia potentiaalisia etuja. Kilpailu soveltuu parhaiten palveluihin, joiden vaikutukset ovat suoria, nopeita ja helposti arvioitavissa ja jotka ovat helposti tuotteistettavissa. Eero Lehto toteaa lisäksi, että kilpailutettavien palveluiden laatua tulisi myös kyetä havainnoimaan jo ennen kulutuspäätöstä ja palveluiden tarvetta tulisi voida ennakoida. Hyvinvointipalveluiden laadun arvioimisen pohjaksi tarvitaan kriteereitä, suosituksia ja paikallisia laatuvaatimuksia. Näin voidaan organisoida palvelujen kysyntää ja pyrkiä sitä kautta yhteiskunnallisiin päämääriin. Kysynnän organisoinnissa keinoina voisivat olla esimerkiksi subjektiiviset oikeudet tai hoitotakuut. On myös huomattavaa, että kilpailuttamisella, ja markkinoistamisella yleisemminkin, on kustannuksia laajempia vaikutuksia terveys- ja sosiaalipalveluiden kokonaisuuteen ja niiden kehittämiseen. Mikkola (2003) on toisaalla tarkastellut palveluseteleiden käyttöä sosiaali- ja terveydenhuollossa ja todennut, että paitsi itse palveluun ja sen tarjontaan liittyvien reunaehtojen täyttymistä, järjestelmän käyttöönotto edellyttäisi perustavanlaatuisia muutoksia sekä kunnan päätöksentekojärjestelmissä että palveluiden organisointi- ja rahoitusjärjestelmissä. Kilpailupoliittisesta näkökulmasta palvelujen tuottajien tasavertainen asema on tärkeä. Tämä tarkoittaa esimerkiksi sitä, ettei jo toimintaa harjoittavaa yritystä voi suosia suhteessa muihin. Toisaalta erityisesti sosiaali- ja terveyspalveluista puhuttaessa luottamuksellisuus ja jatkuvuus ovat usein oleellinen osa palvelun
15 SOSIAALI- JA TERVEYSPOLIITTISIA NÄKÖKULMIA KILPAILUTTAMISEEN 15 hyvää laatua. Vaikka elinkeinonharjoittajien tasavertainen kohtelu on tärkeää, ovat jatkuvuus, vakaus ja ennakoitavuus tärkeitä niin palvelun saajien, työntekijöiden kuin työnantajankin kannalta. Olisi myös vaarallista korvata palveluiden pitkäjänteinen kehittäminen ja laadun valvonta kilpailuttamisella, sillä usein toistuvan kilpailuttamisen kautta luotu epäjatkuvuus tai epävarmuus luo huonot edellytykset palveluiden pitkäjännitteiselle kehittämiselle ja hyvälle henkilöstöpolitiikalle. Vaarana on myös, että elinkeinoharjoittajien tasavertainen kohtelu saa käytännön politiikassa ja lainsäädännössä korkeamman prioriteetin suhteessa kansalaisten tasavertaisuuteen palveluiden saajina ja työntekijöiden tasavertaisuuteen palveluiden tuottajina. Toisaalta myös julkisen puolen ennakoitavuus on heikentynyt. Myös julkinen sektori voi toimia tavattoman lyhytjänteisesti eivätkä sen nykykäytännöt ole välttämättä pystyneet takaamaan tasa-arvoa. Näin on ollut erityisesti laman aikana ja sen jälkeen. Kilpailuttamisesta aiheutuvia ongelmia sosiaali- ja terveyspalveluiden jatkuvuudelle ja kehittämiselle voidaan osin ratkaista tekemällä tarpeeksi pitkiä sopimuksia, mutta samalla päädytään kilpailun voittajan monopolivaltaan. Vaikka aikaisemman kilpailukierroksen voittaneen ja todistetusti hyvin palvelutuotantonsa hoitaneen tuottajan jonkinasteista suosimista uudessa kilpailutilanteessa voidaan pitää kilpailunäkökulmasta katsottuna tasavertaisen kohtelun vastaisena, suosimismenettely antaisi paremmat mahdollisuudet palveluiden jatkuvuudelle ja ennakoitavuudelle. Keskustelussa todettiin, että järjestöjen palvelutuotannolla on usein erilainen rooli kuin voittoa tavoittelevien yritysten tuotannolla. Lisäksi asialleen omistautuneiden järjestöjen ajateltiin toimivan usein paremmin ennakoimattomissa palvelutarvetilanteissa kuin voittoa tavoittelevat yritykset. Toisaalta keskusteluissa tuotiin esiin, ettei usein esitetty ajatus siitä, että pienet hoivayritykset pelastaisivat sosiaalihuollon palvelut, välttämättä ole realistinen. Pienet yritykset ovat usein kunnan kannalta hankalia yhteistyökumppaneita, koska ne eivät aina tunne lainsäädäntöä ja työehtosopimuksia eivätkä välttämättä pysty kantamaan yrittäjyyden tuomia riskejä. Ei myöskään ole mitään näyttöä siitä, että nämä pienet hoivayritykset olisivat niitä, jotka voittavat kilpailuttamisjärjestelyissä. Suurilla yrityksillä on varaa alihinnoitella palvelunsa markkina-alueen valtaamiseksi. Pian voimmekin olla tilanteessa, jossa suurten palvelutuottajien ketjut valtaavat markkinat. Tätä kehitystä vahvistavat Euroopan unionin sisämarkkinalainsäädäntö ja pyrkimys koko unionin kattaviin sisämarkkinoihin. Kilpailuttamissäännöt ja niistä luodut tulkinnat vaikuttavat palveluita tuottavien kansalaisjärjestöjen toimintaympäristöön, kuten Myllymäki artikkelissaan selvittää. Yritysten tasavertaisten edellytysten turvaamiseksi ei samalla toimintakentällä olevia järjestöjä saa tukea. Nämä uudet tulkinnat eivät välttämättä tue järjestöjen perimmäisiä tarkoitusperiä. Esimerkiksi eräs vanhustenhuoltoyhdistys sai Raha-automaattiyhdistykseltä avustuksen rakentaakseen uuden vanhusten hoivakodin. Uudet tulkinnat kilpailusäännöksistä aiheuttivat kuitenkin sen, että
16 16 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA avustus ja sitoumus koskivat vain kiinteistön rakentamista. Palveluntuottaminen tässä kiinteistössä piti kilpailuttaa. Kilpailun voitti siivousalan suuryritys. Niinpä kolmannen sektorin järjestö, joka oli huolissaan alueensa vanhuksista, saikin huomata olevansa kiinteistöyrittäjä, ja joku toinen huolehtii vanhuksista tässä kiinteistössä. Seminaarissa pohdittiin myös sitä, mitä kunnan vastuu palveluiden järjestämisestä tarkoittaa. Onko aivan sama, kuka palvelut tuottaa, kunhan ne ovat kuntalaisten saatavilla? Seminaarissa todettiin, että verorahoitteisilla palveluilla on erityinen roolinsa ja niitä ohjaa kansalaisdemokratia, toisin kuin yritysten tuottamia palveluita. Niiranen pohtii artikkelissaan sitä, miten kunnat selviävät palveluiden järjestämisvelvollisuudestaan ilman omaa palveluiden tuotantoa ja tästä tulevaa osaamista, ja Santamäki-Vuori sitä, mitä tehdä, kun myöskään kilpailuttamisosaaminen ei riitä. Onkin todettu, että onnistunut kilpailuttaminen ja ulkoistaminen edellyttävät tehokasta julkista sektoria. Tämä tuottaa paradoksin: Jos julkinen sektori on jo tehokas, niin miksi ulkoistaa. Jos julkinen sektori on huono hoitamaan palvelutuotantoa, niin se oletettavasti myös hoitaa huonosti sen järjestämisen uudella tavalla. On oletettavaa, että kilpailuttaminen tulee pysymään kansallisella ja kansainvälisellä agendalla pitkään. Toivomme, että tämä sosiaali- ja terveyspoliittisista lähtökohdista asiaa tarkasteleva artikkelikokoelma tuo kilpailuttamiskeskusteluun uusia ulottuvuuksia. Julkaisussa painotetaan muita kuin elinkeinopoliittisia ulottuvuuksia ja korostetaan kilpailuttamisen rajoja ja kustannusvaikutuksia laajempia vaikutuksia sosiaali- ja terveyspalveluihin sekä sitä, että terveys- ja sosiaalipolitiikan tavoitteiden tulee olla ensisijaisia sosiaali- ja terveyspolitiikasta päätettäessä. Keinot pitää valita palvelemaan näitä tavoitteita. KIRJALLISUUS Jääskeläinen, Jukka: Markkinoiden avaaminen ja kilpailun edistäminen sosiaalisektorin hyvinvointipalveluissa. Kauppa- ja teollisuusministeriön tutkimuksia ja raportteja 15. Helsinki: Kauppa- ja teollisuusministeriö, Lith, Pekka: Markkinoiden toimivuus I: Kuntien hankintamarkkinoiden toimivuus palvelun tuottajan näkökulma. Kauppa- ja teollisuusministeriön tutkimuksia ja raportteja 23. Helsinki: Kauppa- ja teollisuusministeriö, Markkinat ja kilpailu kuntien tuotantotoiminnassa. Kilpailuviraston selvityksiä 1/2001. Helsinki: Kilpailuvirasto, Melin, Tuomo & Paunio, Pekka: Markkinoiden toimivuus II. Lainsäädännöllinen sääntely, julkinen tuki ja verotus sosiaali- ja terveyspalvelumarkkinoilla. Kauppa- ja teollisuusministeriön tutkimuksia ja raportteja 17, Helsinki Mikkola, Hennamari: Kansainväliset kokemukset palvelusetelien käytöstä sosiaali- ja terveydenhuollossa. Sosiaali- ja terveysministeriön monisteita, 2003 (painossa). Södergård, Hans: Sosiaali- ja terveysala käännekohdassa. Yksityisen ja kolmannen sektorin perusanalyysi ja kehittämisen suuntaviivat. Sitra 170. Helsinki, Södergård, Hans: Markkinoiden toimivuus III. Kuntasektori palveluiden tilaajana nykytilanteen ääriviivat ja kehittämisehdotukset. Kauppa- ja teollisuusministeriön tutkimuksia ja raportteja 20, Kauppa- ja teollisuusministeriö, Helsinki 2001.
17 17 Kilpailuttaminen on hyvä renki, mutta huono isäntä kilpailuttamisen soveltuvuus sosiaali- ja terveydenhuoltoon Seminaarin avaussanat Ministeri Sinikka Mönkäre, kauppa- ja teollisuusministeriö Kilpailuttaminen on hyvin ajankohtainen ja tärkeä kysymys sosiaali- ja terveyssektorilla. Aihetta on pakko tarkastella sekä sosiaalipolitiikan että yrityspolitiikan kannalta. Minulla on ollut onni seurata ministerinä sosiaali- ja terveydenhuoltoa näistä molemmista näkökulmista ja heti alkuun on todettava kokemukseni perusteella se johtopäätös, että kilpailu sosiaali- ja terveydenhuollossa on huono isäntä, mutta hyvä renki. Sosiaalipolitiikan ja talouspolitiikan tavoitteet eivät ole välttämättä niin ristiriidassa keskenään kuin yleisesti kuvitellaan. Olen koko poliittisen urani ajan korostanut voimakkaasti sitä, että työ on parasta sosiaaliturvaa. Sosiaalipolitiikka, joka tukee työhön menoa, työssä pysymistä ja työhön paluuta, on täysin sopusoinnussa työllisyyttä ja kasvua edistävän talouspolitiikan kanssa. Taloudellinen kasvu ja voiton tavoittelu ei voi missään olosuhteissa ylittää tavoitetta oikeudenmukaisesta ja tasa-arvoisesta kohtelusta. Sosiaali- ja terveysministeriön viime vuonna julkaiseman Sosiaali- ja terveyspolitiikan strategiat julkaisun alaotsikkona on kohti sosiaalisesti kestävää ja taloudellisesti elinvoimaista yhteiskuntaa. Tämä alaotsikko ja strategian alussa todettu lähtökohta siitä, että julkinen valta luo sääntelyn ja voimavarojen uudelleenjaon kautta edellytykset sille, että perhe, työ- sekä lähi- ja perheyhteisöt ja kolmas sektori voivat kantaa osuutensa ihmisten hyvinvointia koskevasta yhteisvastuusta, kuvaa paitsi oikealla tavalla taloudellisen ja sosiaalisen kehityksen yhteyttä myös määrittelee selkeästi julkisen sektorin vastuun. Yksityiseen voitontavoitteluun perustuva järjestämismalli ei toimi tilanteessa, jossa yhteisesti huolehditaan myös ihmisistä, jotka eivät itse pysty pärjäämään kilpailussa. Hyvinvointipalvelujärjestelmämme on viime vuosina saanut osakseen enemmän tai vähemmän perusteltua kritiikkiä. Peruspalvelujen rahoituksesta lopulta vastaavat kansalaiset ovat ilmaisseet tyytymättömyytensä, kun he entistä useam-
18 18 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA min ovat hoidon ja hoivan saamisen sijasta joutuneet jonoihin. On myös väitetty palveluja tuottavan julkisen sektorin henkilöstön olevan tyytymättöminä työolosuhteisiinsa siirtymässä yksityisen sektorin palvelukseen tai ulkomaille. Toisaalta kansallisen terveysprojektin mukaan ainakin terveyspalvelujen osalta järjestelmämme on vielä varsin toimiva ja tehokas. Suomessa tuotetaan väestöön suhteutettuna runsaasti terveyspalveluja muihin Pohjoismaihin verrattuna ja työntekijöitäkin on yhtä paljon tai enemmän kuin muissa Pohjoismaissa. Terveydenhuollon kustannukset ovat meillä Pohjoismaista selvästi alhaisimmat ja EUmaistakin kolmanneksi alhaisimmat. Mistään kriisistä ei siis ainakaan terveyspalvelujen osalta ole kysymys. Sosiaali- ja terveyspalvelujemme lähitulevaisuuden suurin haaste on väestön ikääntyminen. Sama haaste kohtaa useimpia teollisuusmaita, mutta meillä sen vaikutus on erityisen suuri. Vanhusväestömme määrä lähes kaksinkertaistuu seuraavan 30 vuoden kuluessa. Samanaikaisesti, kun ikäihmisten määrä kasvaa, työikäisen väestön osuus laskee. Sosiaalimenojen arvioidaan alkavan kasvaa vuoden 2010 jälkeen muun muassa sosiaali- ja terveyspalvelumenojen kasvun takia. Tämänkään haasteen osalta tosin turhaan pelotteluun ei ole aihetta. Sosiaalimenojen rahoitusta selvittäneen toimikunnan mukaan sosiaalimenot saadaan tietyillä edellytyksillä tulevaisuudessakin pidettyä hallinnassa. Vaikka kysymys onkin tiettyjä epävarmuustekijöitä sisältävästä ennusteesta, on perussanoma kuitenkin selvä ja lohdullinen: kun teemme oikeita ratkaisuja, voimme vastaisuudessakin ylläpitää hyvinvointiyhteiskuntamme palvelut. Yksi osa näitä oikeita ratkaisuja on palveluiden tuottaminen riittävän tehokkaasti. Jo järjestelmän yleisen hyväksyttävyydenkin kannalta on tietysti välttämätöntä, että verovaroin rahoitetut palvelut tuotetaan järkevästi. Myös julkisen sektorin on syytä jatkuvasti arvioida ja tarvittaessa uudistaa toimintatapojaan. Yhdeksi keinoksi tehostaa sosiaali- ja terveyspalveluja on ehdotettu kilpailun lisäämistä. Kilpailun tarpeellisuutta julkisissa palveluissa tulee kuitenkin arvioida kilpailun välinearvon mukaan. Kilpailua tulee edistää vain, jos sillä on saavutettavissa jotain uutta hyötyä verrattuna perinteisiin toimintatapoihin. Kilpailun lisääminen julkisiin palveluihin ei voi olla itsetarkoitus aivan samoin kuin itsetarkoitus ei saa olla myöskään se, että julkinen sektori tuottaa kaikki palvelut itse. Tärkeintä on, että kansalaiset saavat riittävästi mahdollisimman laadukkaita palveluita. Julkisella sektorilla on säilytettävä edelleen täydellinen kontrolli siitä, millaisia palveluja tuotetaan ja kuka näitä palveluja voi käyttää. Kilpailu on hyvin monimuotoinen asia ja sen toimivuutta tai toimimattomuutta on arvioitava tapauskohtaisesti. Se mikä sopii esimerkiksi linja-autoliikenteeseen, ei välttämättä sovi sosiaali- ja terveyspalveluihin. On selvää, että julkisella sektorilla on vastedeskin keskeinen rooli hyvinvointipalvelujen tuottajana ja järjestäjänä. Sosiaali- ja terveyspalveluiden osalta järjestämisvastuu on kunnilla. Tämä tarkoittaa, että kunnilla on oikeus päättää, tuotetaanko palvelut itse vai hankitaanko ne ulkopuolelta. Kuntien on saatava itse
19 KILPAILUTTAMINEN ON HYVÄ RENKI, MUTTA HUONO ISÄNTÄ 19 arvioida, mitä palveluita ne haluavat kilpailuttaa. Kilpailu on siis tulevaisuudessakin vain väline, joka kunnilla on käytettävissään, jos ne niin haluavat. Kuntien ja julkisyhteisöjen oman tuotannon tulee vastaisuudessakin muodostaa sosiaali- ja terveydenhuollon peruspalveluiden runko. Markkinamekanismien hyödyntäminen sosiaali- ja terveyssektorilla ei suinkaan saa olla kiellettyä. On selvää, että jos esimerkiksi sosiaali- ja terveydenhuollon järjestämisvastuussa olevat kunnat osaavat kilpailuttaa oikealla tavalla esimerkiksi lääkkeitä, apuvälineitä ja teknologiaa tarjoavia yrityksiä, taloudelliset hyödyt voivat olla suuret. Olemme kuitenkin kauppa- ja teollisuusministeriössäkin todenneet, että kilpailua ei osata hyödyntää riittävästi. Ongelmat ovat sekä tilaajapuolella kunnissa että yrityspuolella. Kunnat ja monet sosiaali- ja terveydenhuollon yksiköt ovat niin pieniä, ettei niillä ole aina riittävää tilaajaosaamista. Kaikki yritykset eivät ole puolestaan tottuneet toimimaan asiantuntevan julkisen sektorin tilaajan kanssa. Monet yritykset ovat olleet liian paikallisia, ja ne ovat räätälöineet paikallisia ratkaisuja, vaikka tällä haavaa yrityksen näkökulman pitää olla vähintään alueellinen, mutta mieluummin kansallinen tai kansainvälinen. Väestön ikääntyminen saattaa jonkin verran lisätä kuntien paineita ostopalvelujen käytön lisäämiseen. Noin kolmannes kuntien työntekijöistä siirtyy eläkkeelle vuoteen 2010 mennessä. Koska heidän tilalleen ei välttämättä kyetä saamaan vastaavaa määrää uusia työntekijöitä, voi ostopalvelujen tarve kasvaa. Yksityisten palvelujen kasvumahdollisuuksia tulee muun muassa erilaisiin vanhuspalveluihin. Palvelun tuottajien valinta ei kilpailuttamistilanteessakaan voi eikä saa perustua vain hintaan. On pystyttävä varmistumaan siitä, että yksityisen sektorin tuottamat palvelut täyttävät hyvinvointiyhteiskunnan palveluilleen asettamat vaatimukset. Tasa-arvosta ja oikeudenmukaisuudesta huolehtiminen edellyttää, että julkisia ja yksityisiä palvelujen tarjoajia koskevat samat ja korkeatasoiset laatuvaatimukset. Tämän varmistaminen on joidenkin palveluiden osalta vaikeaa. Palvelutuotteen määrittäminen, tarjouspyynnön laatiminen ja palvelun laadunvalvonta on erityisesti sosiaali- ja terveyspalveluiden osalta vaikeaa, ja edellyttää kunnilta suurta osaamista. Kaikkien sosiaalipalveluiden osalta on äärimmäisen vaikeaa määritellä tarvittavan palvelun laatu sopimuksessa aukottomasti. Esimerkiksi vanhustenhuollon hoitosuositukset ovat tässä suhteessa hyvä lähtökohta. Jos palveluntuottajan ensisijainen tavoite on voitontavoittelu, voi laadun osalta huonosti yksilöity sopimus johtaa laadusta tinkimiseen. Kilpailu soveltuukin parhaiten palveluihin, joiden vaikutukset ovat suoria, nopeita ja helposti arvioitavissa ja jotka ovat järkevästi tuotteistettavissa asiakasvalinnan kohteeksi tai sopimuskelpoiseksi tehtäväkokonaisuudeksi. Kilpailun mahdolliset myönteiset vaikutukset voivat kuitenkin toteutua vain, jos kilpailutettavien palvelujen osalta on olemassa riittävän toimivat markkinat. Markkinoiden toimivuus edellyttää ainakin, että palvelujen ostajia ja tuottajia julkisia, yksityisiä ja kolmannen sektorin toimijoita on riittävästi. Vain tällaisessa tilanteessa palveluiden kilpailuttaminen voi johtaa palvelujen todelliseen parantu-
20 20 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA miseen ja monipuolistumiseen. Erityisesti sosiaali- ja terveyspalveluiden osalta on kuitenkin todettava, että tällaisia markkinoita ei kaikkialla maassamme ole. Meillä on muun muassa paljon pieniä kuntia, joissa ei ole lainkaan yksityisiä terveydentai vanhustenhuollon palvelujen tarjoajia. Hyvinvointiklusteriyhteistyön puitteissa kauppa- ja teollisuusministeriön sektorilla on tuettu yritystoimintaa, joka tukee sosiaali- ja terveyssektoria. Sosiaali- ja terveysministeriö on puolestaan tukenut tilaajaosaamisen kehittämistä julkisella puolella uuden teknologian hyödyntämisessä. Yhteistyö on käynnistynyt paremmin kuin monessa muussa klusterissa. Ongelmia kuitenkin on ollut muun muassa edellä mainitsemistani syistä, mutta on selvää, että uuden yritystoimialueen käynnistäminen vie aikansa. Toisaalta näyttää täysin selvältä, että kuntien on liittouduttava seuduittain ja alueittain tilaajaosaamisen parantamiseksi. Olisin odottanut, että tällaista liittoumista olisi tapahtunut esimerkiksi lääkkeiden hankinnassa. EU:n puitteissa erilaisten maan rajojen ulkopuolelle ulottuvien hankintamenettelyjen järjestämisen luulisi olevan suhteellisen helppoa. Laajentuneessa yksityisen ja julkisen sektorin yhteistyössä on kuitenkin vältettävä kaikin keinoin asetelmaa, jossa julkinen sektori jää vain heikompiosaisten palvelujen järjestäjäksi ja varakkaat huolehtivat itsestään yksityisillä palveluilla. Pohjoismaiseen ajatteluun ei sovellu palvelujen laatutason eriyttäminen varallisuuden mukaan. Julkisten palvelujen tasokkuus ja kattavuus on pystyttävä turvaamaan. Uskon vakaasti siihen, että yksityisen ja julkisen sektorin yhteistyö voidaan järjestää niin, että sekä sosiaaliset tavoitteet että taloudellisuus ja tehokkuustavoitteet voidaan saavuttaa nykyistä paremmin. Olemme itse asiassa jo osoittaneet tämän tosiasian työeläkejärjestelmän hallintoa koskevilla ratkaisuilla sekä sillä, että Nokian kaltaiset yritykset ovat voineet hyödyntää esimerkiksi julkisen sektorin panostuksia koulutukseen ja työkykyiseen työvoimaan. Suomen kilpailukyky on monien eri selvitysten mukaan maailman huippuluokkaa. Samanaikaisesti kansalaiset ovat muiden maiden kansalaisia tyytyväisempiä terveydenhuoltoon ja köyhyysasteemme on maailman alhaisimpia. Tämän takia pitäisi muistaa, ettei puhuttaisi vain verotuksen tasosta vaan myös siitä, mitä veroilla saadaan aikaan. Olemme ilmeisesti saavuttaneet suhteellisen järkevän tasapainon erilaisten kilpailutekijöiden, kuten myös verotuksen, suhteen. Suomesta tekee kilpailukykyisen panostus osaamiseen ja hyvään infrastruktuuriin eli yksityisten ja yritysten yleisiin toimintaedellytyksiin. Suomen tekee kilpailukykyiseksi korkea koulutustaso, hyvät sosiaali- ja terveyspalvelut, hyvät tietoliikenne ja muut liikenneyhteydet, erinomaisen avoin ja kehittynyt julkinen sektori, työmarkkinoiden kehittynyt neuvottelujärjestelmä, puhdas elinympäristö, EU-jäsenyys, Venäjän markkinoiden läheisyys ja niiden osaaminen eli kaiken kaikkiaan käyttääksemme uutta termiä korkea sosiaalinen pääoma, joka merkitsee korruptoimatonta ja osaamiseen perustuvaa kasvuympäristöä kaikille toiminnalle.
21 KILPAILUTTAMINEN ON HYVÄ RENKI, MUTTA HUONO ISÄNTÄ 21 Suomalaiset arvostavat julkisia palveluja tutkimusten mukaan jopa niin paljon, että ovat valmiita maksamaan tarvittaessa enemmän veroja. Suomalainen yhteiskunta luo puitteet, etteivät riskit, jotka meitä kaikkia jossain muodossa kohtaavat, muodosta umpiperiä, vaan sairaudesta, työttömyydestä jne. voi kohtuudella selviytyä. Seminaari käsittelee hyvin ajankohtaista ja monellakin tapaa vaikeaa kysymystä, johon liittyy myös poikkeuksellisen paljon poliittisia intohimoja. Seminaarin ohjelma antaa kuitenkin aihetta uskoa, että tämän päivän jälkeen olemme asian suhteen viisaampia.
22 22 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA Terveyspalvelut ja kilpailuttamisen kansainväliset ulottuvuudet Erikoistutkija Meri Koivusalo, Stakes Tarkastelen tässä artikkelissa kilpailuttamisen kansainvälisiä ulottuvuuksia kolmesta näkökohdasta. 1. Miksi kilpailutetaan ja mitä sillä on tavoiteltu. 2. Kokemukset kilpailuttamisesta ja markkinaehtoisuudesta terveydenhuollossa ja 3. Kilpailuttamista ja markkinaehtoistamista edistävien toimien kansainväliset ulottuvuudet. Kilpailuttamisen tausta Hannu Valtonen on aiemmin aiheeseen liittyneessä muistiossa kysynyt, jos kilpailuttaminen on vastaus, niin mikä on ongelma (Valtonen 2001)? Tätä on syytä kysyä myös pohdittaessa kilpailuttamisen kansainvälisiä ulottuvuuksia ja suhdetta sosiaali- ja terveyspalveluihin. Kansainvälisesti vertailtaessa Suomen terveydenhuollon kulut ovat kohtuulliset ja väestö on ollut varsin tyytyväisiä palveluihin (Mossialos 1997; European Commission 1998). Suomen terveydenhuoltomenot ovat suhteessa kansantuotteeseen tällä hetkellä OECD-maiden vertailussa alhaiset (OECD 2000). Kansalliset selvitykset kansalaisten näkemyksistä ovat toistuvasti nostaneet esille terveyden tärkeyden ja tuen verorahoitteiselle terveyspalvelujärjestelmälle (EVA 2001). Kansainvälisten vertailujen perusteella on vaikea väittää, että Suomen terveydenhuolto olisi kriisiytymässä siksi, että se on laadultaan puutteellista, kansalaisten vieroksumaa ja kustannuksiltaan liian kallis. Tämä ei kuitenkaan merkitse sitä, että palvelujärjestelmän osalta kaikki olisi hyvin ja ongelmatonta. Yhtenä keskeisenä kansallisena huolenaiheena terveydenhuollossa on ollut eriarvoisuuden kasvu ja palveluiden tasavertaisen saatavuuden takaaminen kaikille kansalaisille. On kuitenkin epätodennäköistä, että kilpailu tuottaisi mekanismina tähän ongelmaan parhaimman ratkaisun. Suomessa kilpailuttamista on kauppa- ja teollisuusministeriön (KTM) Laatua ja tehokkuutta palvelujen kilpailulla -raportin mukaan haluttu edistää vastauksena globalisaation ja verokilpailun tuottamalla tarpeelle julkisten palveluiden tehostamiseen ja laadun parantamiseen (kauppa- ja teollisuusministeriö
23 TERVEYSPALVELUT JA KILPAILUTTAMISEN KANSAINVÄLISET ULOTTUVUUDET ). Tässä oletetaan, että toisaalta veropohjaa halutaan tai joudutaan globalisaation seurauksena kaventamaan ja että kilpailuttaminen tehostaa palveluita ja parantaa niiden laatua. Nämä molemmat lähtöoletukset ovat kansainvälisten kokemusten perusteella ongelmallisia. Globalisaatiota käytetään usein oikeuttamaan julkisen sektorin kaventamiseen liittyviä toimia sekä alentamaan verotusta. Globalisaatio näyttäytyy prosessina, johon ei voida vaikuttaa tai voidaan vaikuttaa vain vähän. Oletuksista poiketen kansainvälisen vertailun pohjalta pohjoismaisen hyvinvointivaltion on todettu olevan varsin kestävä. Keski-Euroopan vakuutuspohjaisiin malleihin verrattuna pohjoismainen hyvinvointivaltiomalli sekä toisaalta amerikkalainen malli on nähty taloudellisen globalisaation kannalta kestävämmiksi (Scharpf 2000). Ottaen huomioon näiden kahden hyvinvointimallin erot sosiaalisen eriarvoisuuden tai hyvinvointipalveluiden saatavuuden kannalta, on vaikea puoltaa sitä, että globalisaatio väistämättä johtaisi yksityistämiseen ja palvelutarjonnan markkinoistumiseen (hyvinvointimallin amerikkalaistumiseen), mitä usein lähtökohtaisesti oletetaan. Kyse on siten aina poliittisesta valinnasta. Globalisaatiota käytetään usein myös synonyyminä uusliberalistiselle talousja yhteiskuntapolitiikalle, johon liittyy vahva ideologinen painotus julkisen sektorin kaventamisesta, verojen alentamisesta ja markkinaehtoistamisesta. Nämä ideologiset painotukset muokkautuvat usein suoraan globalisaation seurauksiksi ja väistämättömyyksiksi, joita ei kyseenalaisteta. Kansainvälisesti kilpailuttamisella ja markkinaehtoistamisella on pyritty terveydenhuollossa etenkin tehokkuuden ja asiakaslähtöisyyden lisäämiseen. Toisaalta kilpailuttaminen on ollut osa 1980-luvulla julkishallintoon laajemmin tuotua managerialismiin pohjautuvaa reformipolitiikkaa. Kansainvälisistä järjestöistä selkeimmin tämä on näkynyt OECD:n piirissä, jonka kautta se on kanavoitunut eri OECDmaiden hallinnollisiin reformeihin. Tässä yhteydessä voidaankin puhua terveydenhuollon reformien globalisaatiosta (Moran & Wood 1996). OECD:n rooli korostuu myös laajemmin julkisen sektorin ja markkinaehtoisemman säätelyn hankkeissa. Näiltä osin ei ole sattumaa, että myös KTM:n kilpailuttamista ja peruspalveluiden markkinaehtoistamista käsittelevä selvitys liittyy OECD:n toimintaan. Globalisaatioon liittyviä ja terveydenhuoltoon paineita tuottavia alueellisia tekijöitä voidaan löytää Euroopan unionin sisämarkkinalainsäädäntöön liittyvistä toimista. Globaalissa kentässä tärkeitä ovat myös kauppasopimuksiin ja julkisiin hankintoihin liittyvät neuvottelut ja lainsäädäntö. Maailman kauppajärjestön piirissä neuvotellaan palveluiden kaupan sopimuksen (GATS) puitteissa kaikkien palveluiden vapauttamisesta. Vaikka maat voivat sulkea neuvotteluiden piiristä sektoreita ja erityisalueita, luo neuvotteluprosessi paineita kaikille sektoreille sekä muokkaa hallitusten tulevia mahdollisuuksia kansalliseen säätelyyn. Maailman kauppajärjestön hallinnoiman teollis- ja tekijänoikeuksien sopimuksen vaikutukset heijastuvat myös terveyspalveluiden puolelle uusien lääkkeiden ja lääketieteellisen teknologian kalliimpina hintoina.
24 24 KILPAILUTTAMINEN SOSIAALI- JA TERVEYSPOLITIIKAN NÄKÖKULMASTA Palveluiden tehokkuuden ja laadun parantaminen Palveluiden laadun parantaminen tuodaan usein esille markkinaehtoistamisen tavoitteissa. Se näyttäisi kuitenkin käytännössä harvoin olleen keskeinen tavoite, ja huomio on kiinnittynyt ennen kaikkea kustannuksiin. Markkinoistamiseen on myös usein sisältynyt lähtökohtainen oletus siitä, että palvelut yksityisellä sektorilla ovat laadultaan parempia. Tälle olettamukselle ei kuitenkaan ole vakuuttavaa näyttöä, etenkään jos halutaan tarkastella palvelujärjestelmää kokonaisuutena ennemmin kuin yksittäisiä palveluita. Tärkeätä on myös tarkastella laatua suhteessa kuluihin ja riittävän laajoilla mittareilla. Laadun mittaamisen ja tuotteistamisen ongelmat ovat myös tehneet terveyspalveluista ongelmallisia kilpailutettavia. Yksittäisiä palveluita tai osia järjestelmästä voidaan kilpailutettaessa ulkoistaa usein halvemmalla, mutta tämän ulkoistamisen kokonaishinta nousee mitä useampia eri palveluita ostetaan. Monissa maissa terveydenhuollon reformien ja markkinaehtoistamisen yhtenä keskeisenä pyrkimyksenä on ollut vähentää professioiden etenkin lääkärikunnan ja sen etujärjestöjen valtaa. Tämä on myös alue, jossa sen voidaan väittää myös tuottaneen jossain määrin tulosta. Samalla nämä toimet ovat kuitenkin siirtäneet valtaa ja vastuuta hallinnolliselle ja taloudelliselle johdolle. Markkinamekanismien käytön onkin sanottu siirtäneen valtaa valkoisilta takeilta harmaille puvuille. Tämä näkyi Englannin reformeissa hoitohenkilökunnan korvautumisessa hallinnollisella henkilökunnalla. Ostopalveluiden ja kilpailuttamisen mielekäs toteuttaminen vaatii taitoa, kapasiteettia, koulutusta, tiedonkeruuta ja hallintaa sekä laajemmassa mittakaavassa myös lisääntyvää valvontaa ja säätelyä (ks. esim. Saltman ym. 2002). Tästä tuloksena on hallinnollisten kulujen kasvu, joka myös eurooppalaisessa vertailussa on todettu yhdeksi markkinavetoisten reformihankkeiden seuraukseksi (EHMA 2000). Kuluttajan valinnanvapaus on usein esillä kilpailutettaessa tai markkinaehtoisuutta edistettäessä. Käytännössä kuitenkin valinnanvapaus on terveydenhuollossa aina rajallinen ja erityisen rajallinen se on kaikkein heikommassa asemassa olevilla. Ongelmana on myös helposti nouseva omakustannusosuus, jolloin valinnanvapautta rajoittavat myös kustannustekijät. Riskinä on eriarvoistuminen, jossa ensisijaisesti terveet ja rikkaat voivat valita. Terveydenhuollon kulujen hallinnan tiedetään kansainvälisten vertailujen perusteella olevan ongelmallisempaa vakuutuspohjaisissa järjestelmissä ja tiedetään myös että terveydenhuollon rahoituksen pohja on progressiivisissa verorahoitteisissa järjestelmissä tasavertaisuutta edistävämpi (ks. esim. Wagstaff & Doorslaer 1992; Mossialos ym. 2002). Tämä huomioon ottaen on vaikea perustella, miksi nykyisen verorahoitteisen järjestelmän muuttaminen palvelusetelien kautta vakuutusrahoitteisen järjestelmän suuntaan tarjoaisi merkittäviä tehokkuusetuja, takaisi palveluiden saatavuuden kaikille tai toimisi vastauksena globalisaatioon liittyville paineille. Terveydenhuollon reformeja ja yksityistämistä on myös kritisoitu niiden